text: 
  Fjernsynet oplyste, at mindst 500 lig blev fundet i ruinerne i 
  Erzincan omkring 575 km øst for Ankara.
  
  Det var stadig ikke muligt at opgive et mere præcist antal dødsofre, 
  fordi mange landsbyer har været afskåret fra omverdenen, siden 
  jordskælvet ramte.
  
  I nogle dramatiske optagelser i det tyrkiske fjernsyns dækning af 
  tragedien råbte en journalist, der bevægede sig gennem ruinerne i 
  Erzincan efter overlevende.
  
  En stemme skreg tilbage, at der var 20 overlevende, der ventede på 
  at blive reddet.
  
  En anden optagelse viste en far, der græd. " Åh, mine børn, " råbte
   han.
  
  60 studerende blev begravet under en sammenstyrtet medicinsk 
  fakultetsbygning i byens centrum.
  
  Det anatolske nyhedsbureau meddelte, at 517 mennesker var blevet 
  kvæstet, og at 251 af dem var blevet indlagt på hospitaler.
  
  Fjernsynet viste en lang række bygninger i Erzincan, der var sunket 
  sammen. Ambulancesirener hylede i baggrunden.
  
  Guvernøren for Erzincan-provinsen, Fikret Cuhadaroglu, oplyste, at en 
  fjerdedel af byen lå i ruiner.
  
  
  
  